text:
Hervið vil eg fegin viðmæla 8 profilar, ið mær dámar ómetaliga væl at fylgja. Hesar 8 damurnar leggja myndir út, ið eru ein blanding av stilleben, gerandisdegnum, náttúru og mati. Fleiri av teimum hava eisini bloggar. Hettar er fyrsta innlegg frá mær um ymiskir áhugaverdir Instagram brúkarir, og aðrar viðmælingar eru fyri framman.
dancelittleliar
happyaugust
Etsy profilurin hjá Heidi er her
bleubird
Bloggurin hjá James er at finna her
apieceofcake82
idalaerke
Ida Lærke hevur ein blogg her
ungtblod
Mette hevur ein blogg her
marit2112
amerrymishap
Jennifer bloggar her


c: text/html

text:
Frá vinstru: Høgni av Skarði, Búgvi Poulsen, Nikolina Olsen, Tina K. Jakobsen og Olgar Danielsen.
Mánadagur 26. februar 2018
Góðu limir
Sum kunnugt skipaði Stýrið seg fríggjadagin 23. feb. 2018. Nikolina Olsen varð einmælt vald til forkvinnu. Hon tekur drúgvar royndir sum álitisfólk á Kambsdali við sær í Stýrið. Næstformaður gjørdist Búgvi Poulsen, sum hevur sitið sum skrivari í Stýrinum seinasta árið. Olgar Danielsen hevur drúgvar royndir í Stýrinum og heldur fram sum kassameistari, og nývalda Tina K. Jakobsen er nýggjur skrivari. Heilt nýggj er hon tó ikki í fakfelagssamanhangi, tí hon hevur verið álitisfólk á Setrinum eitt tíðarskeið. Høgni av Skarði er eisini nývaldur í Stýrið, og er hann vanligur stýrislimur. Høgni hevur drúgvar royndir innan leiðslu á Glasi.
Á stýrisfundi í dag hevur Stýrið skipað seg
fríggjadagur 23. februar 2018
Nikolina Olsen, forkvinna
Búgvi Poulsen, næstformaður
Olgar Danielsen, kassameistari
Tina K. Jakobsen, skrivari
Høgni av Skarði, stýrislimur
Stýrisvalið 2018
Eftir at hava bíðað eftir postinum úr Suðuroy í nakrar dagar, hava grannskoðarnir at enda talt allar atkøðurnar upp. Trý stóðu fyri vali hesa ferð. Valluttøkan var góð, 76% av limunum greiddu atkvøðu. 200 atkvøðuseðlar vórðu sendir út til limirnar og 152 gildugir atkvøðuseðlar vóru, tá grannskoðararnir høvdu talt upp.
Tey valdu vóru:
Nikolina Olsen, Høgni av Skarði og Tina K. Jakobsen
Tiltakslimur:
Janus Norðberg
Tíðindi um arbeiðsmarknaðin
Liljan enn tíðindaleiðari í Kringvarpinum
Pensjónsnýskipanin samtykt (kvf.fo 24.04.2018)
Lækkar ikki pensjónsinngjaldið (kvf.fo 20.04.2018)
Pensjónsnýskipan samtykt við aðru viðgerð (kvf.fo 20.04.2018)
Óneyðug pensjónsnýskipan (kvf.fo 19.04.2018)
Útlendskt fakfelag stúrir fyri pensjónsnýskipan (kvf.fo 16.03.2018)
Vantandi námsfrøðilig útbúgving á miðnámi
10. februar 2018
Hanna Jensen løgtingskvinna fyri Framsókn og forkvinna í mentanarnevnd løgtingsins hevur sett Rigmor Dam, landsstýriskvinnu í mentamálum, munnligan fyrispurning um námsfrøðiligu útbúgvingina, sum tykist at verða steðgað upp, sjálvt um pengar hava verið settir av til endamálið bæði í fíggjarlógini fyri 2017 og galdandi fíggjarlóg fyri 2018. YF metir, at tað hevur alstóran týdning at fáa sett ferð á aftur námsfrøðiligu útbúgvingina, nú talið av lærarum uttan pedagogikum er stórt og støðugt vaksandi. Her er fyrispurningurin og viðmerkingarnar í fullari longd. Landsstýriskvinnan hevur svarað, og er tað at hoyra á heimasíðu løgtingsins.
Munnligur fyrispurningur til Rigmor Dam um Námsfrøðiliga Útbúgving til lærarar á miðnámi
1. Hvussu mong, sum undirvísa á miðnámi, hava ikki fingið møguleikan at taka kravdu námsfrøðiligu útbúgvingar - ávíkavist ástøðiliga og verkliga partin eins og fakdidaktisku skeiðini?
2. Hví eru eingir undirvísarar sendir á verkliga partin av NÚ á heysti 2017 og nær verða tey aftur send til verkliga partin av NÚ?
3. Nær verður næsta ástøðiliga skeið í NÚ, sum plagar at byrja við skúlaársbyrjan?
4. Hvørjar eru annars framtíðar ætlanir fyri hesa grundleggjandi násmfrøðiligu útbúgvingina fyri miðnámsskúlalærarar í Føroyum.
5. Hvussu verður NÚ fíggjað í løtuni, tað vil siga hvørjar kontur er talan um?
Námsfrøðilig útbúgving er mongum londum partur av teirri útbúgving, sum tey, sum undirvísa á miðnámi, taka. Soleiðis hevur ikki verið í Føroyum. Her hava vit ikki innført ta skipan, sum m.a. Danmark hevur fingið, at námsfrøðilig útbúgving er partur av tí undirvísingarstarvi, sum tann nýútbúni tekur á seg, og er samskipað í mun til hetta arbeiði.
Í Føroyum gongur ofta long tíð, frá tí at undirvísari fær starv á miðnámsskúla, og til hann fær í boði at fara undir ástøðiliga partin av námsfrøðiligu útbúgvingini, soleiðis sum hon hevur verið boðin út í Føroyum. Enn longri tíð gongur vanliga, inntil undirvísarin fær í boði at avgreiða praktiska partin – sokallaða verkliga partin. Hetta hevur við sær, at í Føroyum kemur javnan fyri, at miðnámsskúlalærari undirvísir í eini 5, 7, 10 ár ella meira, áðrenn Námsfrøðilig Útbúgving er gjøgnumførd. Seinastu fáu árini hava summir undirvísarar kunnað avgreitt verkliga partin á føroyskum miðnámsskúla – í mun til fyrr, tá allar lærugreinir uttan føroyskt skuldu ígjøgnum verkliga námsfrøði á donskum miðnámsskúla. Tað, at føroysk starvsfólk skuldu til Danmarkar í nógvar vikur, skuldu finna og gjalda eyka bústað og ferðaútreiðslur í øðrum landi, var ein trupulleiki og ein dýr loysn í mun til at nýta føroyska miðnámsverkið í nógv størri mun til verkliga partin. Tað sýnist skynsamt at námsfrøðiliga støðið í hesi útbúgving í størri mun verið tikið í føroyskum viðurskiftum, skúlum og skúlaungdómi, eins og í føroyskar námsfrøðiligari gransking.
Eitt annað er, at skeiðið í sera lítlan mun er samskipað í mun tað undirvísingarstarv, sum viðkomandi miðnámsskúlalærari hevur. Flestøll arbeiða fulla tíð, meðan tey taka hesa námsfrøðiligu útbúgving, sum røkkur um minst 1 skúlaár, og sum krevur stóra arbeiðsorku. Harafturat gongur rúm tíð, áðrenn praktiski parturin við námsfrøðiligum vegleiðara verður avgreiddur. Hesi viðurskifti gera, at fleiri seta spurnartekin við, um myndugleikin, sum skipar útbúgvingina í dag, miðar eftir hægstu dygd í mun til námsfrøði á miðnámi.
Tað frættist frá miðamsøkinum, at miðnámsskúlalærarar, sum eftir ætlan skuldu byrja verkliga partin av NÚ í 2017, ikki farnir í holt við hesa, og eingi greið boð eru frá myndugleikanum um, hvør ætlanin er, og nær hesar praktikkgongdir, sum eru fyrireikaðar og væntaðar, verða hildnar. Vit kunnu óttast fyri, at stígur aftur kemur í góðu gongdina og at bíðlistin at fáa NÚ avgreidda aftur økist munandi. Tørvur er at avgreiða hesa útbúgving leypandi við at senda eini 20 undirvísarar ígjøgnum verkliga partin um árið: av virknum miðnámsskúlalærarum mangla sum skilst fleiri ástøðiliga partin og mong verkliga partin – umframt, at fleiri, sum hava lokið hesi bæði, eisini mangla sokallað fakdidaktiska skeiðið, sum eisini er kravt, fyri at verða fult útbúgvin sum miðnámsskúlalærari. Hetta er órógvandi fyri okkara útbúgvingarskipan og fyri einstøku starvsfólkini. Tí verða hesir spurningar settir.
Á løgtingi 6.februar 2018
Hanna Jensen, Framsókn
Greinin er tikin av heimasíðuni hjá Framsókn
Samandráttur frá aðalfundinum í YF 20. Januar 2018.
Einir 40 limir vóru møttir, nakað meira enn undanfarin ár. Kári Holm Johannesen, sosiologur, hevði eina framløgu um høgan kendleika í Føroyum, har hann millum annað kom inn á, at vit kenna hvønn annan í nógvum ymsum samanhangum, og hvussu hetta ávirkar okkum. Sum undirvísarar á miðnámi kenna vit støðurnar væl aftur í yrki og privatlívi. Fleiri viðmerkingar og spurningar vóru til sera áhugaverdu framløguna, sum eisini stundum varð avbrotin, tá fundarluttakararnir høvdu lyndi at brosa heldur harðmælt, tá teir kendu seg aftur í dømum, Kári dróg fram. Tá framløga og kjak varð liðugt, var stuttur steðgur áðrenn sjálvur aðalfundurin byrjaði.
Hans Jacob Kollslíð varð valdur til fundarstjóra og stýrdi aðalfundinum við kønari hond. Valdu skrivararnir, Tina Jacobsen og Súsanna Eikhólm høvdu úr at gera við knappaborðini á lívliga fundinum, men hóast eymar fingrar varð fundurin væl og hegnisliga dokumenteraður.
Formaðurin greiddi frá farna ári, har sáttmálin endaliga kom uppá pláss í sept., men varð longu uppsagdur frá 1. okt. og longu áðrenn hetta varð ósemja um tulkingina av lønini fyri BV hjá HF-arum, sum endaði við at sendu málið í Fasta Gerðarrættin.
Aftaná drúgvt avkotingararbeiðið er endiliga funnið fram til, hví vit eftir at nýggja breytarskipanin, var sett í gildi, undirvísa nógv meira (og tískil hava fleiri flokkar og fleiri næmingar): Høvuðsorsøkin er nógv minkaða undirvísingartímatalið í flestu lærugreinunum; oman á hetta kemur minkingin í skrivliga arbeiðnum og próvtøkutalinum. Sostatt er breytaskipanin ein klárt verri undirvísingarskipan fyri næmingar enn undanfarna skipan; hetta samstundis sum strongdin hjá lærarum veksur og trivnaðurin fellur. Tí hevur YF í endurskoðanarbólkinum skotið upp, at næmingartíðin á búskapar-, hug- og náttúrubreyt verður hækkað upp til 780 tímar, sum er á tøknibreytini. Somuleiðis verður mælt til, at talið á próvtøkum, verður hækkað aftur, eisini verður mælt til, at næmingatíðin, rektarin hevur at ráða yvir sambært § 62 í undirvísingarkunngerðini, verður økt úr 5 tímum og upp í 15 tímar til hvønn næming.
Pedagogikum er aftur støðgað, tí hevur Stýrið sent Mentamálaráðnum skriv, har víst verður á, at í fíggjarlógarjáttanini fyri 2017 stendur viðmerkt, at praktiskt pædagogikum heldur fram, og aftur í fíggjarlógini fyri 2018 er viðmerkt, at praktiskt pedagogikum skal raðfestast hægst. Sostatt er opnað fyri eini uppfylgjan av málinum, har víst kann vera á møguligt lógarbrot.
YF hevur havt samband við AKF um samanlegging seinasta árið og bað formaðurin um loyvi at halda fram við hesi tilgongd.
Sáttmálasamráðingar standa fyri durum og tí luftaði formaðurin ymsar tankar hesum viðvíkjandi.
Aftaná var drúgvt og lívligt orðaskifti - serliga um kæruna um rektaran á Glasi
Formansrøðan varð einmælt samtykt.
Roknskapur og fíggjarætlan vórðu løgd fram og góðkend uttan tað stóra hóvastákið. Limagjaldið verður óbroytt.
Grannskoðararnir kunnaðu um uppstillingina til stýrisvalið. Trý standa fyri vali, og fýra vóru uppstillað, so aftur hesa ferð verður stríðsval. Kassameistarin, Olgar Danielsen, og skrivarin, Búgvi Poulsen, standa ikki fyri vali og halda sostatt fram í stýrinum.
Tey uppstillaðu eru Nikolina Olsen (Kambsdalur), Janus Norðberg (Glasir, Marknagil), Tina Jacobsen og Høgni av Skarði (bæði á Glasi, Hoydalar). Grannskoðararnir Christian Ihlen og Sámal Matras Kristiansen, sum báðir vórðu einmælt afturvaldir, skipa fyri valinum í næstum.
Kári Jespersen, formaður felagsins, boðaði á aðalfundinum frá, at hann ikki stillar upp aftur eftir 19 árum í stýrinum, herav tey seinastu 8 árini sum formaður. Samstundis stillar Henriette Svenstrup heldur ikki upp eftir 10 ár í stýrinum, tey seinastu árini sum næstforkvinna. Ein stór tøkk til tykkum bæði fyri langa og trúgva tænastu.
Aðalfundurin gekk væl, hóast nakað longri enn vanligt, so tað vóru svangir fundarluttakarar, sum fingu sær upp á tallerkarnar eftir fundin. Skrivararnir lósu drúgvu fundarfrágreiðingina upp undir borðhaldinum, og við lógvabrestum varð hon góðkend. Restin av kvøldinum var merkt av hugnaligari samveru og práti millum YF limirnar, sum høvdu leitað sær oman í Varðagøtu 8 hendan frálíka vetrardag.
Stýrið
Minningarorð um Poul Erik Smedemark, 3/5 1949 - 5/1 2018.
“Poul Erik er farin”. Tú steðgar at anda eina løtu, tá ið tú frættir hetta. Hetta eru tung boð og fáa, tí tað er svárt er at missa góðar vinir. Hugurin sveimar og minnini koma fram um henda nógv umhildna studentaskúlalæraran.
Poul Erik var ikki mikil maður í berum orðum, men fylti hann so mikið meira, í tí hann tókst við; tað, hann segði og gjørdi, var so mikið dygdargott og borgaði fyri so nógvum góðum, at tað ríkiliga fylti málið og dróg avriksglæmu uttan um mannin.
Poul Erik var av dyggastu stuðlum, Yrkisfelagið Miðnám hevur havt. Hann varð valdur í Stýrið í 1999 og sat til 2012. Øll árini sum kassameistari. Hetta starv røkti hann til lítar. Hansara partur lá ikki eftir.
Poul Erik var dani og kom til Føroya í 1976 til at vera lærari á HF í Suðuroy. Hann undirvísti í støddfrøði og alisfrøði. Hann búsettist á Tvøroyri og tók lut í mongum, sum hoyrdi lokalsamfelagnum til. Hann var góður fótbóltspælari og var m.a. við at vinna føroyameistaraskapið við TB í 1977. Eftir at hann gavst at undirvísa á Miðnámi, hevur hann verið formaður í TB og ein meginstigtakari til at leggja fótbóltsliðini í Suðuroy saman. Hann var eisini stigtakari til at fáa nýggjan vøll inni í Trongisvági.
Tá ið tunnilin millum Hov og Ørðavík skuldi gerast, vildi landsverk leggja tunnilin rættiliga ovarliga í fjallið. Men tá var tað, at Poul Erik saman við øðrum vísti síni roknikynstur og fekk sannført bæði landsverk og politikkarnar um, at tunnilin lá betri longur niðri. Nú er ongi í iva um, at hetta var rætta loysnin.
Eisini eftir at hann fór úr Stýrinum í YF, hevur hann verið okkum ein dyggur stuðul til at gera neyvar útrokningar at nýta í sáttmálasamráðingunum. Poul Erik var trúfastur, hevði hjartað á røttum staði og var álitismaður. Ongi evni vóru ov smá og ongi ov stór at koma til hansara við.
Poul Erik giftist við Margit f. Larsen av Tvøroyri. Tey fingu tríggjar synir Brian, Jan og Allan. Nú eru bæði Margit og Poul Erik farin.
Yrkisfelagið ber fram sína djúpastu samkenslu við teimum eftirsitandi.
Við hesum fáu orðum lýsa vit frið yvir minnið um starvsfelagan og fakfelagsmannin Poul Erik Smedemark.
Hvíl í friði.
Vegna
Yrkisfelagið Miðnám.
Kári Jespersen

robotstxt: allowed

filter: keep


text:
Í gjár stroymdi Sonja Jógvansdóttir, løgtingskvinna, beinleiðis á Facebook. Fólk kundu seta spurningar, gera viðmerkingar o.a. ta løtuna, hon stroymdi. Evnið var pensjónir. Hetta er ógvuliga vanligt hjá kendum fólkum, politikkarum, aktivistum o.s.fr. at gera uttanlands, men vit hava ikki sæð nógv av hesum í Føroyum.
Niels Uni Dam, sum eigur Nudlavirkið og hevur fingist við samskifti í nógv ár, sigur, at hetta fer at merkja framtíðina. Hann ivast ikki í, at politikkarar og onnur fara at nýta henda møguleikan oftari og oftari, tí hetta letur upp fyri interaktión við veljarar og fólk á Facebook.
- Tá man samskiftir á henda hátt, so kunnu veljararnir vera um alt landið, og politikkarin fær feedback beinanvegin. Hetta krevur heldur ikki eins nógv og onnur forum, tí tað er góðtikið, at upptøkan er eitt sindur óprofessionell, sigur Niels Uni Dam.
Niels Uni Dam vísir eisini á, at Facebook er broytt, soleiðis at síðir noyðast at framleiða meira engagerandi tilfar framyvir.
Interaktiónir á sosialum miðlum vísa seg at vera góðar fyri fólk, meðan passiv hyggjan at sjónbondum ella lestur av greinum, ikki hava somu jaligu ávirkan. Tí verður tilfarið, ið vit síggja í okkara floymi framyvir, tilfar, sum skapar interaktión, kjaks, gleði o.s.fr. At stroyma og aktivera fylgjarar er dømi um slíkt engagerandi tilfar.


text:
Community Lifestyle Statement (CLS)
Leiðreglur um, hvussu vit uppføra okkum
TeenStreet er eitt samfelag við menniskjum frá nógvum ymiskum londum, mentanum og kirkjubakgrundum. Hetta merkir, at vit mugu vera umhugsin, so at vit kunnu vera saman í einleika. The Community Lifestyle Statement og klædnaleiðreglurnar hjálpa okkum við hesum.
Okkara fyrsta ynski er at hava ein rættan hugburð: Vit ynskja at elska Gud av øllum hjarta okkara, av allari sál okkara, av øllum huga okkara og allari styrki okkara, og at elska næsta okkara sum okkum sjálvi. (Markus12: 30 – 31).
Vit ynskja at njóta ymiskleikan í okkara lovprísan, hátti at vera, tosa, fólkasiði, mentan og tjóðskapi, meðan vit eru á TeenStreet. Dømið ikki, fyri at tit skulu ikki verða dømd! (Matteus 7:1)
Hesar eru leiðreglurnar, sum øll skriva undir uppá, sum eru á TS. (CLS)
TRYGDIN hjá tær og øðrum
1. ÓLÓGLIGUR ATBURÐUR – Ólógligur atburður er sjálvandi ikki loyvdur á TeenStreet. Eg skilji, at leiðarar eru lógarbundnir at boða løgregluni frá lógarbrotum, har undir rúsevnisnýtslu ella tað, at hava rúsevni hjá sær, nýtslu av knívum, harðskapi, hóttanum, vandalismu, rasismu o.s.fr..
2. RÚSDREKKA & TUBBAK – Meðan eg eri á TeenStreet, fari eg ikki at nýta rúsdrekka, hvørki á ella uttanfyri leguøkið. Á TeenStreet fari eg ikki at roykja tubbak ella nýta tubbak á nakran annan hátt, hvørki á ella uttanfyri leguøkið. (G.G. Í Týsklandi er tað ólógligt at nýta tubbak, um tú ert undir 18 ár.)
3. BOÐ – Eg fari at fylgja boðum frá starvsfólki og leiðarum.
4. AV ØKINUM – Eg skilji, at tannáringar einans mugu fara av økinum seinnapartar, mugu vera saman í bólki við trimum ella fleiri persónum og mugu vera aftur á økinum áðrenn kl. 18:00. Tannáringar skulu siga sínum leiðara frá, áðrenn teir fara av økinum.
5. NAVNASKELTI – Eg fari altíð at hava mítt ID (armband og skelti) sjónliga uppi á mær á økinum, og tá eg komi til inngongdirnar.
6. SOVISALUR – Eg skilji, at allir tannáringar og leiðarar mugu vera í sovisalinum kl. 22:30. Kl. 23:30 skal tað verða friður, og øll ljós verða sløkt. Dreingir hava ikki loyvi at koma inn har, sum gentur sova, og gentur hava ikki loyvi at koma inn har, sum dreingir sova.
7. LUTIR & INNANDURA SPÆL – Eg fari ikki at standa á stólunum, tí hetta er bannað á økinum. Eg skilji, at rulluskoytur, skateboard o.t. einans eru loyvd á ávísum økjum, og at bóltspøl, frisbees og líknandi spøl einans eru loyvd uttandura
KÆRLEIKI & VIRÐING fyri tær sjálvum og øðrum
1. KÆRLEIKI & VIRÐING – Eg fari at vísa kærleika og virðing fyri øllum menniskjum á TeenStreet, uttan mun til teirra tjóðskap, samkomubakgrund, mál ella mentan
2. MÁL – Eg fari ikki at banna ella nýta ljótan málburð á TeenStreet.
3. TAK LUT – Eg skilji, at aIlir tannáringar og leiðarar mugu taka lut í tiltøkunum, ið eru á dagligu skránni. Undantøk kunnu bert gerast, um hetta er av heilsuávum og skulu vera í samráð við Medical Team og People Team
4. REGLAR SERVICE TEAM – Eg skilji, at fólk á Service Team kunnu verða uppi inntil kl. 01:00, og at tað skal verða friður í Service Team tjaldinum frá kl. 22:00 til kl. 06:30, av tí at fólk arbeiða hart og hava brúk fyri svøvni.
5. VEKJARA – Eg skilji, at eg ikki havi loyvi til at fara upp ella seta vekjaran fyrr enn kl. 06:30, og at øll noyðast at vera uppi í seinasta lagi kl. 08:00.
6. LUTIR HJÁ ØÐRUM – Eg fari ikki at læna, flyta ella nerta nakran lut hjá øðrum, uttan at eg havi fingið loyvi frá teimum.
7. KLÆDNALEIÐREGLUR – Eg bindi meg til at fylgja TS klædnaleiðreglunum hesa vikuna
8. MÁLTÍÐ – Eg fari at eta í minsta lagi eina máltíð um dagin.
KLÆDNALEIÐREGLUR
Á TeenStreet mugu vit vera varin og klæða okkum soleiðis, at vit ikki eru til ástoyt ella særa nakran.
1. Lat klæðini heldur fjala ov nógv av kroppinum enn ov lítið.
2. Øll skulu vera í toppi/blusu – eingir gjøgnumskygdir ella ov niðurringaðir toppar eru loyvdir. Dreingir skulu altíð vera ílatnir um yvirkroppin, eisini tá teir eru til ítrótt. Gentur skulu vera í BH ella líknandi.
3. Ikki ganga í klæðum ella smykkum, ið hava óhóskandi mynd ella tekst
4. Shorts skulu í minsta lagi koma niður á hálvt lær. Niðurdeilar/kjólar skulu vera longri, og í minsta lagi koma niður til beint yvir knæ. Um niðurdeilurin/ kjólin er styttri enn tað, ver so í leggings/súkklubuksum innanfyri.
5. Nýt sømilig og ikki-gjøgnumskygd svimjiklæði, ið fjala privatu økini á kroppinum væl, og nýt tey bert við svimjiøki.


text:
Hósdagin kl 15.00 hava leikarar brúk fyri allari hjálp teir kunnu fáa. Fyrri dysturin endaði 2-2 í Klaksvík, so útgangsstøðið til dystin er gott. Men uppgávan er trupul, og tískil hava leikarar brúk fyri øllum stuðli teir yvirhøvur kunnu fáa, so at NSÍ verður at síggja í steypafinaluni tann 26. august á Tórsvølli.
Heitt verður á ung og gomul, um at koma til dystin hósdagin kl 15.00 ímóti KÍ at stuðla NSÍ. Lat okkum í felag gera alt sum vit kunnu fyri at vinna felagnum eitt pláss í Steypafinaluni um Løgmanssteypið tann 26. august 2017.
Annars sum info kann nevnast, at árskortini ikki kunnu brúkast til hendan dystin, tey eru bert galdandi fyri landskappingardystir. So heitt verður á fólk um at hava pening við sær. Eisini fara umboð fyri NSÍ at selja lutaseðlar til hendan dystin, har vinningurin verður ein iPhone, seðilin kemur at kosta 10 kr. stk.
Samstundis vilja vit ynskja øllum vælkomnum til dyst við Løkin.
SAMAN STANDA VIT STERK!


text:
Bśstašarbroyting
Stušul og/ella lįn kann, eftir umsókn, veitast til bśstašarbroytingar hjį fólki viš virkistarni. Endamįliš viš stušlinum er, at gera bśstašin betur egnašan til at uppihalda sęr ķ. Ķ hesum sambandi kann stušul veitast til broyting av innrętting, ger av serligum atkomuvišurskiftum og til serlig hjįlpartól, sum lyftir og lķknandi.
Ķ heilt serligum fųri kann stušul veitast til at flyta bśstaš.
Vanliga veršur stušul ikki latin viš nżgerš av hśsum. Rįšgeving og vegleišing kann tó veitast ķ hesum sambandi, og stušul kann veitast til serlig hjįlpartól.
Heimild er ikki til at seta bśstašin ķ upprunastand aftan į, at tųrvurin, sum lį til grund fyri bśstašarbroytingini, ikki er til longur.
Umsóknarblaš til bśstašarbroyting
Dagført tann 26-07-2013


text:
Fríggjadagin 3. november kl. 16 verður nýggja bókin Tær bygdu land eftir Óla Jacobsen løgd fram í Miðlahúsinum. Bókin er eitt savn av søgum um 20 kvinnur, føddar frá 1890-1932, har gerandislívið í Føroyum í 20. øld verður lýst frá kvinnusjónarhorni. Kvinnurnar eru úr nærum øllum pørtum av Føroyum og hava ymiskar bakgrundir, royndir og lagnur. Bókin er forvitnisig, tí hon lýsir vanligar kvinnulagnur og gevur innlit í søguna frá einum annars lítið lýstum vinkli. Bókin er 300 síður, og forlagið Tjørnustova gevur út.
Á framløguni verður upplestur úr bókini, og Kvinnufelagið og rithøvundurin siga nøkur orð. Drekkamunnur verður at fáa, og møguleiki verður at ogna sær bókina fyri 200 kr. og fáa rithøvundin at signera. Vanligur prísur er 250 kr.


text:
Vilmund Jacobsen 17.01.2016 (21:23)
Grágæs trívast í Sandoynni
Seinastu tíðina hava nógvar grágæs verið at sæð í Sandoynni, serliga á dyrkaða bønum kring um í bygdum øki og nærindis bygdum øki. Hóast tað eru bøndur, sum hava loyvi at skjóta gæs á egnari jørð, sæst lítið til, at nakað serligt verður gjørt burtur úr hesum.
Av og á hoyrist tó, at onkur løðir sær byrsuna og hevur latið okkurt einstakt skot av, og frætt er eisini um onkran, sum hevur fingið tríggjar gæs við einum skoti - so tættar, sum tær sótu í bønum hesa løtu.
Viðhefta mynd er tikin leygardagin, men her sæst bara ein helmingur ella kanska bara ein triðingur av gæsnum, sum hesa løtu sótu í bønum á Sondum. Viðhvørt eru nógvar gæs at síggja og aðrar løtur færri. Ivaleyst ferðast tær eitt sindur kring um í økinum, og talan er helst um fleiri flokkar.
Um hálvan november í fjør høvdu tilsamans 26 fólk fingið loyvi frá Búnaðarstovuni at skjóta grágás í Føroyum. Tað upplýsti Høgni Hoydal, landsstýrismaður í búnaðarmálum, tá hann svaraði einum fyrispurningi hesum viðvíkjandi frá Kára P. Højgaard, løgtingsmanni.
Løgtingsmaðurin vildi eisini hava at vita frá Høgna Hoydal, hvussu nógvar grágæs eru skotnar síðan 1. juni í 2014, tá søkjast kundi um loyvi at skjóta grágás, sum annars er friðað.
Bøndur meta, at grágásin er fjølgað so nógv í tali, at hon elvir til stóran skaða á bøin og etur ein stóran part av grasinum, har hon heldur til.
Í sínum svari til Kára P. Højgaard segði Høgni Hoydal, at í 2014 søktu 15 fólk um loyvi at skjóta grágæs og fram til umleið hálvan november í fjør vóru 11 loyvi givin aftrat. Soleiðis vóru 26 loyvi givin tilsamans, og hesi eru galdandi fram til 31. mai í 2017.
Tað eru nøkur, sum halda tað vera skeivt, at loyvi eru givin at skjóta grágæs, tá stovnurin ikki er kannaður frammanundan, og millum hesi er Búnaðarstovan.
Í givnu loyvunum er tað tó ein treyt, at loyvt er ikki at skjóta grágæs, sum liggja á eggum ella ganga við ófloygdum ungum.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Hesar meginreglur eru gjørdar til at kunna foreldur/verjar um samstarvið millum heim og skúla. Lýst verður, hvør leikluturin hjá skúlastýrinum og foreldraumboðunum er, og hvat foreldur/verjar kunnu gera til tess at fáa skúlagongdina so góða sum gjørligt.
Skúlastýrið
Skúlastýrið ásetur meginreglur fyri virksemi skúlans og bindir saman heim og skúla.
Skúlastýrið skal vera samstarvsfelagi hjá leiðslu skúlans at gera fyriskipanir at menna undirvísingarliga og sosiala umhvørvi skúlans.
Skúlastýrið skal samstarva við kommunustýrið um skúlabygnað og fíggjarligu og hølisligu umstøðurnar í skúlanum.
Skúlastýrið skipar fyri árligum felags foreldrafundi, har m.a. ársfrágreiðing verður løgd fram.
Foreldraumboð
Foreldur hava vanliga tættasta tilknýti til eitt barn. Tí er ógvuliga týdningarmikið, at heim og skúli samstarva um skúlagongdina hjá næmingunum í flokkunum. Til hetta samstarv verða foreldraumboð vald í flokkunum.
Foreldraumboðini eru vald at umboða foreldrini í flokkinum. Uppgávan hjá umboðunum er at vera við til at skapa trivnað í flokkinum við at skipa fyri sosialum og trivnaðarligum tiltøkum saman við flokslæraranum ella sjálv. Foreldraumboðini kunnu saman við flokslæraranum gera ársætlan fyri viðtalur, foreldrafundir og sosial tiltøk fyri flokkin. Eisini kunnu umboðini saman við flokslæraranum skipa fyri foreldrafundinum, tá ið skúlaárið byrjar.
Foreldraumboðini skulu veljast millum tey foreldur, sum hava næmingar í flokkinum. Gott er, um foreldraumboðini umboða bæði gentu og drong. Trý foreldur skulu veljast at umboða flokkin.
Ynskiligt er, at foreldraumboðini sita minst tvey ár. Á henda hátt fæst samanhang í arbeiðið. Gott er, um ikki øll foreldraumboðini verða skift í senn. Foreldraumboðini skulu veljast á fyrsta foreldrafundi um heystið.
Skúlastýrið og foreldraumboð
Skúlastýrið og foreldraumboðini í flokkunum hava ein árligan fund, har t.d. leiðreglur og ætlanir verða umrøddar.
Viðtalur/foreldrafundir
Tá ið skúlaárið byrjar, hevur hvør flokkur ein foreldrafund. Á fundinum verður kunnað um skúlaárið og tosað um mál, sum hava felags áhuga. Foreldraumboðini verða eisini vald á hesum fundinum.
Minst eina ferð um árið er viðtala millum foreldur/verja og høvuðslærarar floksins, har tíð verður sett av til hvønn næming sær. Viðtalur annars eru eftir tørvi.
Flokslærararnir avtala hvør sær, hvussu samskiftið annars verður skipað millum heim og skúla í einstaka flokkinum.
Foreldur
Foreldur/verji kunnu hjálpa barni sínum við at fylgja við í heimasetninginum á heimasíðu skúlans, tryggja, at barnið er væl upplagt, og at amboð og matpakki eru við í taskuni hvønn dag.
Tað er sera týdningarmikið fyri skúlagongdina hjá barninum, at tosað verður jaliga um skúlan heima. Eru ivamál ella trupulleikar, verða tey í fyrsta lagi tikin upp við avvarðandi starvsfólk. Um hetta ikki hjálpir, verður farið til leiðslu ella skúlastýri.
Hugskotsbankin
Á heimasíðu skúlans er ein hugskotsbanki. Í hugskotsbankanum ber til at síggja væl eydnað tiltøk, sum hava verið í ymsum flokkum. Foreldraumboðini kunnu brúka hetta sum íblástur.


text:
Bitcoin og skattur
Vinna13-02-2018 - 16:33 - Jóanis Albert Nielsen
Taks: Síðstu árini eru komin talgild gjaldoyru, ið kunnu keypast og seljast á netinum og sumstaðni býtast um við vørur í vanligum handlum. Kendast man vera Bitcoin, men onnur eru eisini, eitt nú Ripple, Stellar, Dash og fleiri.
Handil við talgildum gjaldoyra er skattskyldigur
Tað er hann sambært § 25 í skattalógini, sum sigur, at skattur skal rindast av allari inntøku, um ikki undantøk verða givin í lógini.
Eitt undantak er t.d., at skattur verður ikki rindaður av at selja ogn, sum ikki er keypt við víðarisølu ella umbýti fyri eyga. TAKS metir tó, at handil við talgildum gjaldoyra primert verður gjørdur við nettupp víðarisølu ella umbýti fyri eyga, og undantakið er tí ikki galdandi fyri slíkan handil. Hann er tískil skattskyldigur.
Skal útveganarvirðið dragast frá søluvirðinum, so at bert nettovinningurin verður skattaður, skulu útveganarvirðið og søluvirðið skjalprógvast. Gev eisini gætur, at skattur verður roknaður av vinninginum, men tap, sum ikki rúmast sum frádráttur í vinninginum, kann ikki flytast til frádrátt í aðrari inntøku ella verða framflutt sum hall/tap í seinni árum.
Vinningurin skal gevast upp við sjálvuppgávu á vanligan hátt.
Les meira um at lata inn sjálvuppgávu her.


text:
Barnagarðurin á Svangaskarði, Toftir
søkir eftir námsfrøðingum
Til barnagarðin og vøggustovurnar verður søkt eftir:
Námsfrøðingum at arbeiða 30 – 35 tímar um vikuna
Til vøggustovurnar er talan um 2 størv á 30 tíma og 4 størv á 35 tímar
Til barnagarðin er talan um 6 størv á 30 tímar og 2 størv á 35 tímar
Størvini verða sett frá 13. august 2018
Vit ynskja at umsøkjarin:
• Dugir at seta seg inn í støðuna hjá tí einstaka barninum
• Hevur hug og áræði at skapa ein fjølbroyttan og tryggan dag saman við børnunum
• Hevur góð samstarvsevnir og kann taka ábyrgd
• Er við til at menna tað pedagogiska arbeiðið
• Hevur hug at røra seg og vera nógv úti í náttúruni
Lønin er sambært sáttmála millum Føroya Pedagogfelag og Kommunala Arbeiðsgevarafelagið,
Meira fæst at vita um størvini við at venda sær til Tóru Johannessen leiðara á tlf 565021
Umsóknir
saman við prógvum og møguligum viðmælum skulu verða Nes Kommunu í hendi í seinasta lagi 22. apríl 2018
Nes Kommuna
650 Toftir
www.nes.fo
nes@nes.fo


text:
Nevfatti
Nevfatti (frøðiheiti - Recurvirostra avosetta) er ein stórur svartur og hvítur vaðfuglur í avocet og stilt familjuni, Recurvirostridae. Hann er 43 cm langur frá nevi til vel. Nevið boðar uppeftir og við tí leitar hann eftir føði í sjóvarmálanum, tað kann t.d. vera krabbadjór, fiskaegg, maðkar og algur. Fuglurin ynglar í Evropa og vestur og mið Asia. Hann er flytifuglur og býr tað mesta av vetrinum í Afrika og suður Asia. Nakrir fuglar flyta tó ikki um veturin og verða verandi í eitt nú suður Onglandi og suður Spania. Nevfatti er rættiliga vanligur at síggja um heystarnar við vaðahavið við vesturstrondina í Danmark. Mótsatt fleiri øðrum sløgum av vaðafugli, so sær man ofta henda fuglin svimja á sjónum, hann hevur nevniliga svimjihúð á klørnum.
Sí eisini[rætta | rætta wikitekst]


text:
« Aftur til yvirlit
Foreldur
Filmsvirðisløn Norðurlandaráðsins 2017
Leikstjóri: Christian Tafdrup
Danskur filmur er ikke nógv fyri at viðurkenna sínar røtur í norðurlendskari gudalæru og H.C. Andersen. Yvirnáturligir tilburðir eru ikki nógvir í tali. Hetta rættar Christian Tafdrup upp á í sínum fyrsta spælifilmi Foreldur, sum letur eini miðaldrandi hjún vakna upp ein morgun – sum ung av nýggjum. Tað er fjákut, býtt og langt úti, men sum allar framúr frásagnir rakar hetta nakað beint í okkara sálarbotn – og Bodil Jørgensen og Søren Malling eru ógloymandi sum tey uppyngdu hjúnini.


text:
Christoffer von Gabel
Christoffer von Gabel (føddur 6. januar 1617 í Glückstadt, doyði 13. oktober 1673) var ein danskur embætismaður og vinnulívsmaður, sum í eitt tíðarskeið hevði einarætt til at reka handilsvirksemi í Føroyum. Undir Fríðriki III hevði hann stórt vald í Danmark. Hann var elsti sonur keypmannin Waldemar Gabel og Annu von Horn. Hann var faðir Frederik Gabel, ið gjørdist embætismaður í Noregi. Tá ið foreldur hansara doyðu í 1641, arvaði hann rættindini at virka sum handilmaður eftir faðir sín. Fyrstu ferð, hann verður nevndur í skrivligum keldum, er í 1639, tá ið hann var í tænastu hjá Frederik av Danmark, ið seinni gjørdist kongur, men tá var erkibiskupur í Bremen. Hann fylgdi Frederik til Keypmannahavnar, tá ið hesin gjørdist Frederk III kongur av Danmark. Gabel gjørdist tá skrivari hjá nýggja konginum. Tá ið Karl 10. Gustav av Svøríki aftur byrjaði eitt kríggj, fór Gabel eftir egnum initiativi úr Hamburg til Holland fyri at fáa hollendska handilflotan at hjálpa dønum. Tá ið flotin fór til Keypmannahavnar, var Gabel sjálvur við.
Undir 1660 ára ríkisdegnum var hann danska kongsins umboðsmaður í forhandlingum við biskup Hans Svane og borgarstjóran Hans Nansen og spældi harvið ein týðandi leiklut, tá ið einaveldi varð innført. Sum løn gjørdist hann rentumeistari og assessor i Statskollegiunum og í Hægsta dómstólinum.
Hann luttók eitt nú í 1661 í undirhandlingum við Corfitz Ulfeldt og Kai Lykke, sum hann tvingaði til at rinda stórar bøtur. Í 1664 gjørdist hann aðalmaður og gjørdist geheimaráð og stathaldari í Keypmannahavn. Alla tað tíð ið Frederik III var kongur, hevði Gabel stórt vald og fekk stýr á danska búskapin. So skjótt sum kong Frederk var deyður í 1670 var Christoffer von Gabel uppsagdur og mist alt sítt vald uttan ræðið yvir Føroyar.
Christoffer von Gabel varð móti endanum av Tredivuárakrígnum útnevndur til kongaligan proviantmeistara við tað Brandenburgska Hoffið. Hann var giftur við Ermegaard Badenhaupt, dóttir rentumeistaran í bispadøminum Verden. Tey fingu fleiri børn saman, eitt nú Frederik Gabel í 1645, ið frá 1673 var amtmaður yvir Føroyum og frá 1689 var amtmaður yvir Sorø og Ringsted. Í 1699 gjørdist hann varastathaldari í Noregi, beint eftir at Frederik IV var blivin kongur. Harvið vóru stiftamtmansskapið yvir Akershus Stift og guvernørsessurin í Føroyum tvinnaði saman. Frederik Gabel doyði 21. juni 1708 í Keypmannahavn og hevði tá stóra skuld, tí hann brúkti meira enn inntøkurnar vóru til.[1]
Gablatíðin í Føroyum er í søgu Føroya kend sum ein hørð tíð, ið vardi frá 1662–1709.


text:
Spoiler alert: Sá filmin J. Edgar (Clint Eastwood 2011) í Havnar Bio í gjárkvøldið. Filmurin lýsir amerikumannin J. Edgar Hoover (1895-1972), sum í hálva øld skapti og leiddi trygdarløgregluna FBI, eins og russiski lagsbróðurin Lavrentijus Berija (1899-1953), við tí muni at Edgar er gudurin og Berija er ónevndi djevulin, ið ikki verður tikin uppá tungu í hesum filmi.
Leonordo Di Caprio er altavgerðandi høvuðsleikarin. Armie Hammer, sum hómast omanfyri og aftanfyri, er mannligi skuggin Clyde Tolson og Naomi Watts er Helen Gandy, trúfasta kvinnan, sum ikki vildi ganga í parlag við Edgar, men ístaðin gjørdist skrivari – fyri lívstíð. Sterkasti leiklutur er tó Judi Dench, ráðaríka mamman, ið knýtir ótrygga sonin at sær, so leingi hon livir. Hon sæst við liðina á Di Caprio á myndini niðanfyri, longst til vinstru er Hammer og lítla gentan er Emily Lind sum Sherly Temple.
Men veruligi høvuðsleikarin er handritahøvundurin Dustin Lance Black (f.1974), sum sæst niðanfyri. Fyrstu ferð eg legði merki til hansara penn, var í sjónvarpsrøðini Big Love (2006-2009) um eina nútímans mormonfamilju, har almáttugi maðurin er í miðdeplinum, og so allar konurnar sum ein kjøtrond uttanum og ytstur er fíggjarligi tilverukarmurin, sum fyri mesta partin er ólógligt spælivirksemi og náðileys innkrevjing av skuld innan samkomulimir. Sjálvur er Black fráfallin mormonur.
Og so er tað handritið til filmin Milk (Gus Van Sant 2008) um samkynda borgarstjóran, sum bleiv myrdur í San Francisco í 1978. Aftur her lesur Black seg inn í søguna. Hann er samkyndur og tekur lut í nógvum virksemi at tryggja rættindi og skapa sjónligheit hjá fólk við aðrari kynsligari sannføring. So nú hómast teir fremstu frásagnarlutirnir í søgunum hjá Dustin Lance Black: átrúnaðurin, maktin og kynsliga driftin.
Filmurin J. Edgar byrjar við at hin ungi Edgar møtir kvekaranum og náðileysa maktmenniskjanum Mitchell Palmer. Vit eru í 1919 og kommunistarnir fáa skyldina fyri at hava blaka eina bumbu inn til guðsóttandi øvrigheitspersónin og hansara familju. So er tónin lagdur. Filmurin snýr seg um makt og heiðurlig viðurskifti í tí ytra, serliga átrúnaðarlig. Tilveran verður sett í karm av fíggindamyndum, sum sokallaðir kommunistar mugu líða undir. Eftir at kvinnuliga sambandið ikki ber til, og Edgar kastar seg yvir arbeiði at halda øllum djevlum burturi, ber mamman fram ræðusøguna um dreingin í grannahúsinum, sum klæddi seg í ljósreytt skjúrt og beindi fyri sær, tá verðuleikin kom fram. Hetta verður ræðumyndin í lívi Edgars, sum sjúkliga fer at lyfta dýnur og lúra alt og øll av í amerikanska samfelagnum. Søgan verður tó langt frá so kulørt, sum eg kundi hugsað mær. Hon verður afturhaldandi, mest sum keðiliga deyðlig og steðgar upp í fleiri førum. Hann er tíðliga og seint saman við Tolson, sum gerst hansara alter ego. Men so nevnir Edgar at hann hevur samband við eina kvinnu og ætlar sær at giftast, um ikki annað av borgarligum ávum. Tá rúka teir upp at berjast og sora alt sundur á hotellkamarinum. Kanska einasta pallmynd, ið kennist sannførandi og brennur ígjøgnum løriftið í seinna parti av filminum. Seinni, tá mamman eldist og ikki megnar at fylgja við øllum, eru varisligar, men sannførandi ábendingar um, at tað rennur saman millum teir báðar, Edgar og Tolson. Í endanum, tá bara loyniligu handritini eru eftir, beinir trúfasta kvinnan, Helen Gandy, fyri øllum. Einki er eftir. Bara søgnin um óða mannin í nýggjari amerikanskari søgu, J. Edgar.
Sæð við mínum eygum í føroyska biografmyrkrinum er hann so púra líkagyldugur. Ein fornleivd, sum í støðum minnir meg á onkran gamlan føroyskan stjóra, ið blásti seg upp og slapp at ráða eina avmarkaða tíð, mest tí hann las Det Bedste fyri hálvari øld síðani. Í dag so púra líkagyldugt.


text:
Mikudagin 20. september kl 20:30 byrja Filmsdagar í Felag. Filmsfelagið, sum fór undur vetrarskránna við at frumsýna filmin hjá Sakarisi Stórá ”Dreymar við havið”, skipar fyri Filmsdøgum í Felag. Tað er alment tiltak, sum á triðja sinnið er í Havnar Bio. Fyrsti filmur er tann mest umrøddi svenski í ár, "Kempan" (Jätten, Johannes Nyholm, Svøríki 2016 86 min). Gudmund Helmsdal Nielsen frá Filmsfjepparafelagnum Hyggasíggj fer at innleiða ta sýningina. Sýningar eru hvørt kvøld og hvønn dag hesa vikuna. Seinasta sýning er sunnukvøldið 24. september tá filmurin "Stefan Zweig: Farvæl, Evropa” verður sýndur. Tá fer Knút Olsen at innleiða. Hann hevur umsett bókina, sum filmurin byggir á. Forlagið Sprotin gevur nýtýddu bókina út undir heitinum ”Heimurin, ið var”.
Skráin fyri Filmsdagar í Felag fæst í Havnar Bio, í Visit Tórshavn og á Býarbókasavninum í Havn og sæst eisini á netinum her.
Triðingsavsláttur fyri film
Fert tú í biograf við Filmsfelagnum hesa vikuna, fært tú triðingsavsláttur, um tú keypir atgongumerki við skivuna í biografinum til allar filmarnar. Tá er prísurin 60 krónur fyri hvønn filmin. Vanligi prísurin er 90 krónur. Tá fært tú eisini eina hugvekjandi innleiðing frá Gudmundi Helmsdal, Brynhild Thomsen, Vónbjørt Vang, Henny á Líknargøtu ella Knúti Olsen. Umframt at fáa atgongumerki til góðan aktuellan film, sum bara verður vístur eina ferð, ert tú eisini við í kappingini um at vinna eina ferð fyri tvey í bili til Danmarkar næsta ár við Norrönu. Tað er Filmsfelagið, sum varð stovnað í nýbygda Havnar Bio í 1962, íð skipar fyri Filmsdøgum í Felag.


text:
Tá tú sum føroyskur lesari til gerandis leitar á útlendskum, tað er donskum, at fáa eitt nøkurlunda uttanríkispolitiskt yvirlit at kunna fylgja við í, hvat sambært betaltu miðlunum fer fram úti í heimi, kann verða áhugavert at síggja orðavalið hjá fremmandu pressuni og halda tað upp móti okkara egnu.
Meðan Jyllands Posten umvegis Ritzau í morgun kann bera tey gleðiligu tíðindi, at nú eru 2000 fangar náðaðir í Etiopia, kann Danmarks Radio umvegis somu tíðindastovu upplýsa okkum um, at danskar kommunur hava skotið 150.000 í Esport. Eg mundi fingið morgunkaffi í rangastrúpan. Skotið 150.000. Er tað í fólkakommununi Esport í Norðurkorea upp undir vetrarleikirnar south of the border? Meira morgunkaffi. Svølgi og sanni, at hetta er sum tá morð, neyðtøkur og terroratsóknir verða blástar upp í føroyskum miðlum, sum var tað ein frælsisfylking til frama fyri fríðgering av Tjørnuvík. Til eg lesi nærri og svølgi. Tað er bara pressan. Hesin altjóða pestilensur, sum setur orð til sølu. Keypsorð.


text:
Tilfar um Vísindavøkuna 2013 í miðlunum
Barnaútvarpið - 4b á Venjingarskúlanum fortelur um teknikappingina til Vísindavøku 13.9.2013
Kringlan - Um Vísindavøkuna og samrøða við Poulu Patursson 27.9.2013
Góðan morgun Føroyar - Annika Sølvará um Vísindavøkuna 23.9.2013
Góðan morgun Føroyar - Granskarasetrið farið undir sítt virksemi 24.9.2013
Góðan morgun Føroyar - Rotið og ræst - ein fatanarfløkja
Góðan morgun Føroyar - Á Vísindavøkuni 27.9.2013
Góðan morgun Føroyar - Albert Marni Joensen 3.10.2013
Dagur & Vika - myndir frá Vísindavøku og samrøða við Dorete Bloch 27.09.2013
Útvarpstíðindi - Pál Weihe ársins heiðursløn fyri miðling av gransking 30.9.2013
Forvitin er fegin - sjónvarpssending um gransking við støði í Vísindavøkuni 2013


text:
MFS hevur í longri tíð ynskt at varpa ljós á starvslestur og lestrarstørv, herímillum heita á fyritøkur og stovnar um at bjóða fleiri út. Tí skipa vit fyri ráðstevnu í Keypmannahavn leygardagin 21. apríl á Norðuratlantsbryggjuni, við heitinum: “Kom og fanga okkum”.
Á ráðstevnuni verður møguleiki hjá tí lesandi at fanga arbeiðsgevarar, ið á ein ella annan hátt hava føroyskt tilknýti. Hetta vil siga bæði úr Føroyum, í Danmark og uttanfyri Danmark. Á ráðstevnuni luttaka yvir 20 fyritøkur og stovnar, bæði innan tað almenna og innan privatu vinnuna. Vit hava lagt okkum eftir at hava okkurt til allar málbólkar, so tann lesandi og arbeiðsgevarin kann fanga tey røttu fólkini.
Endamálið við tiltakinum er at lata upp fyri samskifti og samstarvi millum lesandi, fyritøkur og stovnar, ið hava tilknýti til Føroyar og at samantvinna føroysk lesandi í Danmark við arbeiðsmarknaðin, fyri at tryggja áhaldandi menning og vøkstur í samfelagnum.
Aksel V. Johannesen løgmaður setir ráðstevnuna kl. 11. Síðan verður møguleiki allan dagin at ganga runt og heilsa uppá fyritøkurnar og stovarnar, ið luttaka á ráðstevnuni. Tað verður eisini møguleiki at taka CV myndir, fáa góð ráð um hvussu tú skrivar CV og umsókn, og hoyra Elinborg Pálsdóttir spæla nøkur løg. Øll sum luttaka hava møguleika at vera við í lutakastinum um 2 gávukort á kr 1500 frá Atlantic Airways og ein flytiplatt frá Posta.
Áheitanin frá MFS er: Kom á ráðstevnuna 21. apríl á Norðuratlantsbryggjuni, og ger vart við teg, og hvør veit – møguliga finnir tú títt dreyma lestrarstarv, starvslestur ella íblástur til eitt samstarv um eina verkætlan við eina fyritøku.
Til ber at lesa meir um tiltakið á Facebook: ttps://www.facebook.com/events/2007776112876256/


text:
Norðurlendsk vitjan á Fjarlestrardeplinum
Ónsdagin 24. februar var ein norðurlendskur granskingarbólkur, The Nordic Study Lab, sum hevur til endamáls at greina hvørjar royndir eru við at stovnseta og skipa fjarlestrardeplar í Norðurlondum.
The Nordic Study Lab fevnir um fólk frá undirvísingar- og fjarlestrardeplum í Norra, Svøríki, Danmark, Grønlandi, Íslandi og Føroyum. Føroysku umboðanin er á Føroya Handilsskúla.
Endamálið við ferðini í Vági var at kunna seg um hvussu Fjarlestrardeplin varð stovnaður, hvussu skipanin riggar í dag og hvørjar tænastur Fjarlestrardepilin bjóðar. Granskingarbólkurin fekk eisini høvið at tosa við nøkur fjarlesandi á Fjarlestrardeplinum.
Áhugin fyri fjarlestri er vaksandi, bæði orsaka av at fleiri útbúgvingar verða bodnar út sum fjarlestur, og tí alsamt fleiri fólk hava áhugað í at taka útbúgvingar umvegis fjarlestur.
The Nordic Study Lab fer í samband við granskingarverkætlanina at geva út frágreiðing frá rundferðum teirra í Norðurlondum.


text:
- 17 august 2014
Bjarni á Fløtti, sum hevur búð í Danmark í yvir 40 ár, vitjaði nakrar dagar í Føroyum í summar - august 2014. Eg hitti hann við Gjógv og fekk eitt langt og gott prát við hann. Eitt sindur av tí, ið hann fortaldi, kann lesast her, so eg gevi honum orðið:
Her situr Bjarni á trappuni á barnaheimi sínum - Gamlafløtti.
Eg eiti Bjarni Joensen ella Bjarni á Fløtti, sum eg vanliga var kallaður. Foreldur míni vóru Sivert Martin Joensen, f. 1901, við Gjógv, og mamma, sum var av Húsum, æt Jacobina, f. 1908. Vit vóru fimm systkin: Mona (Simona), f. 1929, var elst, so kom Jógvan, f. 1930, so Marianna, f. 1934, so eg ( Bjarni, f. 1937) og yngstur var Bergfinn, f. 1946. Mamma doyði í barsilssong við Bergfinni, og tað kom at seta síni djúpu spor í hjá okkum øllum - og ikki minst mær og hinum systkjunum. Mona var elst, og hon var so heima eina tíð eftir hetta, men eg haldi, at hon var farin at læra til skraddara - syirsku - hjá einum, ið æt Júst Lindberg, so hon mátti bara halda fram. Bergfinn var bara heima í nakrar dagar og bleiv so sendur til eina fastur mína á Húsum og var har í einar 3 - 4 mánaðir. Síðani fór hann til Porkeris, til Hendrik, f. 1902), pápabeiggja, at vera, so Bergfinn er uppvaksin í Porkeri. Eg minnist so klárt eina hending ein av døgunum, áðrenn Bergfinn fór av stað. Eg var tá 9 ára gamal og fór sjálvur upp í skúla hvønn morgun. Eg tendraði primus og fekk mær ein drekkamunn, og sum oftast hitaði eg eisini eitt sindur av mjólk og koyrdi breyð niðurí - tað var mín morgunmatur. Hetta gjørdi eg eisini henda vælsignaða morgun. Primus stóð á komfýrinum við mjólkini, og eg sat við borðið - við rygginum til komfýrin - og hugdi í eina lesibók. Mona hevði vaskað klæðir dagin fyri, og yvir komfýrinum vóru einir 6 - 8 snórar fullir av klæðum. Knappliga flammar primussurin upp, og eldur kemur í øll klæðini. Eg reyk upp á loftið til pápa og setti meg bara á songarstokkin hjá honum. Hann vaknar, følir roykin og skundar sær niðurundir. Í vaskinum stóð ein rund balja, sum vit plagdu at vaska klæðir í. Baljan var full av vatni, og pápi tekur so baljuna - hups - oysir hana upp undir loftið - tað lukkaðist, og eldurin kódnaði. Eg kreyp inn í kamarið til Monu, sum svav í neðra, at krógva meg. Mona fór so inn í køkin eftir taskuni hjá mær, koyrdi vindeygað upp - eg kreyp út ígjøgnum og so í skúla, tí eg væntaði, at pápi fór at verða illur við meg.
Hetta, sum eg nerti við, er tað gamla takið. Her var so lágt, at seyðurin gekk upp á takið um veturin. Eg haldi, at tað var í 1924, at pápi reisti henda trimpilin. So gróv hann alt hetta út oman fyri húsini, so báturin plagdi at liggja holvdur her um veturin. Tá ið Jógvan og Esther giftust inn, blivu húsini aftur reist upp.
Tað var ringt onga mammu at eiga. Eg sigi ikki for nógv, um eg sigi tað, at Oluffa í Nýggjustovu, f. 1894, átti lívið í mær. Hon gjørdi ongan mun á mær og Erlingi, f. 1935, og Pætur, f. 1920, var eisini gubbi mín. Tey plagdu at eta døgurða um tvey-tíðina, og tá stóð altíð ein tallerkur klárur til mín. Eg var har hvønn tann einasta dag, so eg kendi meg at hoyra til. Oluffa fylti 60 ár, meðan eg arbeiddi á Skipasmiðjuni í Havn. Tann dagin fór eg inn til Thomas Dam og keypti henni eina sukurskál við loki á. Skálin stendur nú eysturi hjá Ebbu, f. 1932, - verdóttir Oluffu - og nú verður hon brúkt sum smørskál. Tá ið Oluffa doyði, keypti eg henni tann størsta og dýrasta kransin, sum eg kundi fáa í Havn. Annars var eg eisini nógv hjá Fíu í Gamla Pakkhúsi, f. 1917, úti hjá Alexandru, f. 1920, og Heimi í Horni. Pól Jóhannes, f. 1920, var gubbi mín, og Astrid var altíð so góð við meg. Eg ivist í, um tey móðurleysu børnini hava tað betri í dag enn tá, tí tá vóru øll líka góð við meg og tóku sær av mær - og høvdu tíð at gera tað.
Pápi var jarnsmiður, og hann var nógv í smiðjuni, sum stóð heiman fyri okkara hús - og hjallur oman á henni. Eg stóð mangan har og blásti, meðan pápi arbeiddi við jarni. Honum dámdi best at arbeiða um kvøldarnar og út á náttina, tí hanna var náttarravnur. Hann gjørdi alt møguligt, ið hevði við jarn at gera. Hann mundi t.d. gera róðursinur til teir flestu bátarnar í bygdini, hestaskógvar, øskuskuffur, líggjar og hakagrev - bara fyri at nevna okkurt úr rúgvuni. Um veturin arbeiddi hann nógv upp á bátamotorar: Teir skuldu takast sundur, reinsast, og okkurt skiftast út. Ein maður kom eina ferð at spyrja pápa, um hann kundi sleppa sjálvur í smiðjuna at reinsa motorin á báti sínum, so at tað ikki skuldi kosta so nógv. Tað kundi hann, svaraði pápi. Maðurin tók so motorin sundur og reinsaði hann, men tá ið hann hevði sett saman aftur, leyp okkurt av, so pápi mátti taka sær av motorinum og gera alt umaftur. Hetta bleiv so ein dýrari loysn, enn maðurin hevði ætlað. Hatta gloymi eg aldri. Primus var í hvørjum húsi. Har skuldu brennarar skiftast, og ofta skuldi eisini loddast. Eg minnist, at hann tók 50 oyru fyri at skifta bennara.
Skúlagongdin hjá mær man hava verið so sum so. Nakað óskikkligur man eg havi verið, tí eina ferð hoyrdi eg læraran og ein úr skúlanevndini tosa saman um, at eg átti at verið sendur til Bornholm. Kanska var hetta skemt fyri at ræða meg, men eg veit ikki. Tað var so ringt at hava mist mammuna, men eg má siga tað, øll í bygdini tóku synd í mær og vóru góð við meg. Tað var líka mikið, hvar eg kom inn - øll vóru góð við meg og góvu mær eina breyðflís í hondina - ella okkurt annað gott. Klæðir fekk eg eisini, og eg minnist so væl, at einaferð kom Alexandra hjá Petur Kristiani, f. 1880, heim til okkara og gav mær einar deiligar hosur. Eg gekk altíð í stuttum buksum og berum knøum, men hesar hosurnar rukku upp av knæ, so tær gjørdu góðan mun. Men sjálvbjargin má eg hava verið, tí eg lærdi meg at gera mat - sá, hvussu tey gjørdu í øðrum húsum, so eg gjørdi eisini mat til pápa, meðan hann arbeiddi í smiðjuni. Eg haldi, at Marianna, systir, og eg vóru bara heima saman í eitt ár. So skal eg siga tær tað, at eg fór til skips 11 ára gamal og fylti 12 ár umborð. Tað var við "Føroyinginum", og Olrik á Rætt, f. 1917, var skipari. Pápi og Jógvan, bróðir, skuldu til skips, og so var eingin at passa meg, so eg bleiv bara tikin við. Tað var hart fyri meg, tí eg noyddist at standa við snørið júst sum aðrir menn. Vit fingu ikki nógvan fisk. Tað var sjálvdráttur, og eg haldi, at eg tjenti 480 kr. Tað helt eg vera nógv og spurdi pápa, um eg kundi sleppa at keypa mær eitt ur. Tað slapp eg, tí eg átti pengarnar sjálvur. Eg var errin, tá ið eg kom aftur og fór í skúla. Eg sat á aftasta bonki og føldi meg sum ein rættan mann. Summarið eftir bleiv eg sendur út í Koltur sum húskallur hjá einum, ið kallaðist Martin. Hann hevði neyt og seyð, so har var nógv at gera, og eg var har í eitt heilt ár. Ein lærarinna kom út hagar eina viku um mánaðin, so vit fingu nógv fyri at lesa heima. Eg fekk ikki nakra løn, men eg minnist tað, at ein kona bant mær eina góða troyggju. Tá ið eg kom aftur til Gjáar, var eg trettan ára gamal og fór so aftur í skúla her. Síðani bleiv eg konfirmeraður á Eiði av Brimnes, presti. Tað vóru vit fýra javnaldrarnir frá Gjógv: Osvald á Klá, Elin í Stólpa, Kristianna hjá Valborg og eg.
Beint her við trappuna hevði pápi gjørt eina kvørn. Vit dyrkaðu korn uppi í Bø og mólu tað her. Tað komu eisini onnur bygdarfólk til okkara at mala korn.
Vit smádreingirnir vóru óreinir at klúgva í Gjónni, úti á Ovara Nasa og uppi á Barmi. Eg var ongantíð so djarvur sum Jógvan, bróðir - hann var hopleysur. Fyrst í 1950unum fleygaði hann nógvan havhest, meðan pápi og eg skáldaðu í einum vaskirúmi, ið var oman fyri hjallin hjá okkum. Har sótu vit um kvøldið til langt út á náttina og skáldaðu og gjørdu reint. Pápi hevði riggað alt so væl til - vit skáldaðu einar fýra í senn, so tað gekk við rúkandi ferð og kláraðu einar 200 um dagin. Eg koyrdi í og tók uppúr, meðan pápi tók fjaðrarnar av. Havhesturin bleiv seldur til Landssjúkrahúsið og Klaksvíkar sjúkrahús fyri eina krónu stykkið. Við Gjógv kostaði havhesturin 80 oyru. Jógvan var einsamallur í berginum og fekk eina rúgvu av havhesti - viðhvørt einar 400 - 500 - so tað loysti seg sera væl, men tað var ómetaliga strævið. Eg plagdi at bera honum drekka og eisini hjálpa honum at bera til hús. Tá ið eg kom til línuna, so tók eg í hana og gav henni trý rykk, og so kom hann upp. Einaferð, Jógvan var norð á Dal (Ambadali), fór eg oman til Stóra-Petur, f. 1907, at læna Odd (hestin). Tað riggaði væl, og vit komu heim aftur av Dalinum við gott 300 havhestum.
Eg var ikki av bestu børnum, og viðhvørt plagdu vit kúllarnir at spæla Sjúrða bónda, f. 1878, okkurt puss. Hann plagdi at sita so fittur har á bonkinum og fáa sær onkran bita við einum felliknívi. So funnu vit uppá at taka knívin, meðan hann var úti. Tá ið hann so kom inn aftur, fóru vit inn, og so segði hann, at nú hevði hann aftur mist felliknívin burtur. Vit bjóðaðu okkum so til at fara at keypa honum ein nýggjan - fingu pengar frá honum - fóru so avstað - vóru burtur eina løtu - so inn aftur við knívinum. Hetta gjørdu vit tíverri meira enn eina ferð. Onkuntíð negldu vit báðar tuflurnar saman hjá honum. Tær plagdu at liggja í gongini. Hetta var illa gjørt av okkum, tí Sjúrður var ein fittur og friðarligur maður, men satt at siga var hann heldur vátligur. Hann gjørdi ongum nakað og var altíð í góðum lag.
Sjálvandi minnist eg mangt og hvat frá mínum barnaárum, men tann syndarliga hendingin, tá ið Georg í Sámalsstovu, f. 1948, bleiv skotin í Gjónni í 1954, stendur eina klárast í huga mínum. Tann dagin var eg tíbetur í bønum og velti saman við Pæturi í Nýggjustovu og ikki í Gjónni, sum eg dagliga var, tá ið okkurt var har. Eg var nógv í báti og plagdi at lossa við Stóra-Peturi, tá ið "Pride" ella "Smiril" komu. Hans Jacob í Horni, f. 1908, og Stóri-Petur vóru fastir, og so plagdi eg at vera tann triði. "Pride" kom úr Klaksvík týsdag, og "Smiril" úr Havn mikudag. Stóri-Petur legði nógv fyri hvørt, men tað var gott skil í honum. Einaferð sendi Dia, f. 1889, hoyggj til bróður sín, Petur, f. 1904, í Klaksvík. Hoyggið var fylt upp í turkilagnet, og mítt arbeiði var at sita afturi í rong og halda í endan, meðan báturin lá við borðið á "Pride". Har var so trongligt, at tá ið teir tóku ta einu byrðuna umborð, koppaði tann, ið eg sat ímóti, so at eg endaði í kjølinum við byrðuni oman á mær. Ta tíðina var ólagaligt at ferðast, og fleiri konufólk tordu illa at koma í bátin, og tað var kanska ikki so løgið. Tað var eingin trygdarútgerð, um okkurt hendi, so tað hevði ikki gingið í dag. - Eg minnist eitt kvøldið í handlinum, har Dánjal Klein, f. 1883, fortaldi um ein túr í Grønlandi. Hann hevði nokk verið har yviri í samband við Fiskimannafelagið. Hann segði, at hann hevði verið í flúgvara úr Grønlandi til Danmarkar, og tað gekk so skjótt, at hann hevði etið morgunmat í Grønlandi, døgurða í Íslandi og nátturða í Danmark. Okkurt hevði hann sagt í dag. - Eisini var eg mangan túrin í Funningi eftir posti og varu fyri Stóra-Petur. Hans Jacob í Horni var fastur til tað arbeiðið, men skuldu tað vera tveir menn, so vóru tað gjarna vit báðir. Kaj á Teigunum, f. 1938, plagdi eisini at vera við, men eg var mangan túrin púra einsamallur. Ofta bóru funningsmenn varu niðan á Skarð, og teir fingu 5 kr fyri túrin, meðan túrurin til Gjáar gav 8 kr. Hans Jacob í Horni fekk 14 krónur, minnist meg rætt. Jú, mangt er at minnast afturá. Ein dagin fór eg einsamallur eftir posti - tað var um veturin - men tað var so lítil postur - bara ein lættur posi, so eg mátti fáa okkurt annað oman við mær eisini. Varan hjá Stóra-Peturi lá á neystaloftinum hjá Jóhan á Brúnni. Eg fór so inn til hansara at biðja hann koma oman í neystið. Hann gav mær bara lykilin í hondina, og so eg oman og fatlaði mær eina góða byrðu. Á veg niðan aftur fór eg inn á gólvið hjá Apoloniu, f. 1900, og har fekk eg okkurt gott. So til gongu, og tá ið eg kom oman til Stóra-Petur, situr pápi á skivuni. "Hevur tú lykilin til neystið hjá Jóhan á Brúnni? Hann ringdi her í áðni," spyr Stóri-Petur. Eg taki hondina niður í lumman. Jú, vælsignað. Beina kós aftur til Funnings við lyklinum í kølmyrkri. So skjótur var eg aftur, at pápi visti ikki av, at eg hevði verið í Funningi við lyklinum. Við hvørt vóru vit við Oddi - hestinum hjá Petur Christiani, f. 1880, - heim á Skarð. Einaferð vóru Hans Jacob í Horni, Mads, f. 1909, og eg saman. Vit gingu fýra túrar úr Funningi og niðan á Skarð - við mjøli, petroleum og ymiskum øðrum. Tann eina túrin bar eg fýra dunkar av petroleum: tveir á rygginum og ein í hvørjari hond. Tíggju litrar vóru í hvørjum dunki, so tilsamans vóru tað 40 litrar. Oddur hevði vogn afturút, so hann dró tað heila eina ferð. Ein serliga ringan túr minnist eg. Tá var eg um konfirmeringsaldur. Hetta var beint fyri jól - og kavarok. Eg var so kaldur, at eg var næstan stívur. Svangur var eg eisini, so eg hevði næstan maktarloysi. Eg hevði ein lítlan posa á bakinum og loysti hann upp fyri at vita, um nakað etandi mundi vera í. Jú, har var eitt blikk av bommum, so eg fekk mær nøkur - tað hjálpti eitt sindur. Pápi og Stóri-Petur vóru komnir at leita, men tá var eg komin næstan út til garðin. Mona var við Gjógv tá, og hon skuldi lata meg úr klæðunum, men buksurnar vóru so stívar, at eg mátti heingja meg upp í bitan og kleyra meg úr teimum.
Sjúrður í Hoygarðinum, f. 1913, var lærari í Elduvík og Funningsfirði. Hann, Alma, f. 1918, og Dánjal Jákup, f. 1939, búðu í Funningsfirði. Ein dagin kemur abbabeiggi, Kristian í Hoygarðinum, f. 1884, til mín og spyr, um eg ikki kann fara inn í Fjørð við hoyggi til Sjúrða. Jú, tað skuldi eg gera. Eg man ikki hava verið meir enn eini 14-16 ár tá, tí hetta var stutt eftir, at Benadikt, f. 1917, fekk bilin, og tað var í 1950. Benadikt koyrdi fýra byrðar - ella fýra net - heim á Skarð, og so rullaði eg tær oman til Funnings og bar tær oman á pierin. Tá hugdu funningsmenn, men teir kendu meg væl, tí eg var vanligur gestur har. Hendan dagin var Sjúrður í Elduvík, so eg fór til gongu úr Funningi og inn í Fjørð. Har fekk eg lykilin til bátin frá Almu og sigldi so til Funnings eftir hoynum - og so inn aftur í Fjørð. Tá ið eg kom inn aftur í Fjørð, var Sjúrður komin úr Elduvík og skuldi føra meg aftur til Funnings, men tá segði Alma kortanei, tí Bjarni er so móður, at hann fer ongan veg í kvøld. Ta náttina svav eg í lærarahúsunum í Funningsfirði.
Nú søkti eg um at sleppa sum messudrongur við "Oyrnafjalli", sum sigldi við farmi úti í heimi. Men eg gjørdist sjúkur og fór á Hospitalið at opererast fyri brokk. Ná, men tá ið eg var raskur aftur, fór eg til skips við "Fagranesi", sum Tummas í Ólastovu, f. 1914, førdi. Har mundi eg vera í eini tvey ár, men so slapp eg við einum norskum báti, sum royndi í Grønlandi og New Foundlandi, og har var eg í nøkur ár. Tá ið vit landaðu í Norra 1955, fór eg at vitja Jógvan, bróðir, ið arbeiddi á eini skipasmiðju har yviri. Eg spurdi hann, um tað mundi vera nakar møguleiki hjá mær at fáa arbeiði har. Jú, tað var bara at koma. Eg minnist, at eg fór frá Gjógv nýggjársdag 1957. Vegurin var ikki komin, so pápi kom at bera við mær av Skarðinum og yvir á Eiðisskarð. Til Norra slapp eg við einum norskum báti, sum var á veg heim og hevði sett menn av í Havn. Jógvan var ein av headmonnunum á Hatlø skipasmiðjuni. Allir sóu upp til hansara, tí hann dugdi alt. Eg var har yviri eitt ár og var við til at byggja línubátarnar "Beinir" og "Brestir" - har dámdi mær væl. Vit komu heim til jólar 1957, og tað stóð í bløðunum, at nú kom Jógvan heim aftur við trimum børnum. Hann átti bara tvey børn tá - so eg man hava verið taldur uppí. Tá ið eg hevði verið heima við Gjógv eina tíð, fór eg við "Búgvanum", sum var spildurnýggjur. Hans Edvard, f. 1929, og Pætur í Nýggjustovu, f. 1920, vóru við. Har mundi eg vera eini tvey ár: Wolfang Andreasen, av Norðskála, var skipari, og vit fiskaðu m.a. kalva undir Íslandi. Eg hevði so góðan hug at sleppa at læra á Skipasmiðjuni í Havn, so eg søkti og slapp inn. Lærutíðin var fýra ár. Jógvan, bróðir, ið hevði verið nógv saman við pápa í smiðjuni, fekk trý ár góðskrivað fyri tað, so hann brúkti bara eitt ár til at fáa pappírini. So komi eg, og mær varð eisini bjóðað at góðskriva trý ár, men eg segði nei takk til tað, tí Jógvan var nógv dugnaligari enn eg. Eg fekk so tvey ár góðskrivað og fekk pappírini eftir tvey ár har. Ta fyrstu tíðina, tá ið eg var útlærdur, arbeiddi eg á Skipasmiðjuni . Meðan eg var har, giftist eg við einari gentu av Eiði, ið nevndist Borghild, men hetta parlagið kom ikki at rigga, so vit fóru sundur. Vit fingu tvær døtur saman: Elisabeth, f. 1963 og Poula, f. 1966. Tær búgva báðar í Danmark. Av Skipasmiðjuni fór eg at arbeiða sum bilmekanikari hjá Vilhelm Nielsen, men tað mesta, sum eg fekk at arbeiða uppá, vóru stórar diesel gravimaskinur. Tað riggaði væl til mín. So var tað tað, at Kristian í Gamla Pakkhúsi, f. 1940, var farin út at sigla, og einaferð, eg tosaði við hann, bað eg hann royna at skaffa mær ein kjans við onkrum skipi. Tað gingu ikki meir enn fjúrtan dagar, nú fái eg bræv við eini billett í, at eg skuldi koma til Keypmannahavnar. Eg so geri, og Kristian og Rita - kona hansara - tóku ímóti mær, bjóðaðu mær nátturða, og so koyrdi Kristian meg á eitt hotel, har eg slapp at búgva gratis, til eg skuldi víðari - reiðaríið betalti. Eg fór so út í heim at sigla við einum tangabáti, og har var eg so tilsamans í trý ár. So kom eg heim, og var heima einar tveir tríggjar mánaðir. Ein danskari, sum arbeiddi í Mjørkadali - vit vóru vinmenn - skuldi flyta aftur til Danmarkar, og hann bað meg koma at hjálpa sær at flyta. Eg helt, at eg bara skuldi hjálpa honum her, men hann vildi hava meg niður við sær eisini, og tað bleiv so. Soleiðis kom eg til Fanø, og har giftist eg uppaftur við einari, ið átti tvær fittar døtur, sum eg eisini hevði við mær til Føroyar at ferðast. Vit bæði hildu saman í tíggju ár, men so gekk tað heldur ikki meir. Eg arbeiddi fyrst sum vvs-maður ta tíðina, eg var á Fanø, men seinni gjørdist eg pedellur á einum pleyguheimi, og var har í ellivu ár. Í 1983 kom eg saman við teirri konuni, ið eg nú havi, so vit hava verið saman í 31 ár. Hon búði í Esbjerg, og eg arbeiddi á Fanø. Tað gjørdist ov strævið, so eg flutti til Esbjerg í 1988. Har søkti eg um at sleppa at vera vicevertur á einum íbúðarblokki og fekk starvið. Har var eg so í tíggju ár, til eg gavst at arbeiða í 1998. Eg var 61 ára gamal, men orkaði ikki meir. Síðani hava eg bara fingist við mangt og hvat, men ongantíð kett meg.
Bjarni á familjuvitjan við Gjógv í august 2014. Frá vinstru: Esther, Jógvan, Sigrid og Bjarni
Nú eri eg aftur her við Gjógv - 77 ára gamal - men eg verði danskari og komi neyvan aftur til Føroyar at búgva, og ið hvussu er ikki til Gjáar. Eg skal siga tær hví. Eg havi verið niðri í yvir 40 ár. Hesa tíðina eru tey flestu av teimum, ið eg kendi, deyð, so eg hevði kent meg meira einsamallan í Føroyum enn í Esbjerg, har eg kenni væl av fólki. Eg havi sum nevnt tvær døtur í Danmark: Elisabeth, sum býr í Holsterbro, og Poula, sum býr í einari lítlari bygd á Fyn - millum Odense og Svendborg. Eg eigi átta abbabørn og fýra langabbabørn.
----
Stóra takk fyri prátið, Bjarni, og bestu framtíðarynskir.